REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/157-24

6. decembar 2024. godine

B e o g r a d

ZAPISNIK

DEVETE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

SREDA, 20. NOVEMBAR 2024. GODINE

Sednica je počela u 12.00 časova.

Sednicom je predsedavala Elvira Kovač, predsednik Odbora.

Pored predsednika, sednici su prisustvovali zamenik predsednika Odbora Milan Radin i članovi Odbora: Sanja Džajić, Branislav Josifović, Stanislava Janošević, dr Aleksandra Tomić, Dubravka Filipovski, Ana Miljanić, Dunja Simonović Bratić i Goran Milić.

Sednici su prisustvovali Zagorka Aleksić i dr Tijana Perić Diligenski, a naknadno je pristupio i Đorđe Stanković, zamenici članova.

Sednici nisu prisustvovali članovi Odbora Života Starčević, Marinika Tepić, dr Ana Jakovljević, Zdravko Ponoš, Robert Kozma, Ksenija Marković i Dragan Jonić.

Sednici nisu prisustvovali zamenici prisutnih članova Ljubica Vraneš, Vesna Savović – Petković, Ivana Stamatović, Miroslav Petrašinović, dr Ivan Rajičić, Nikola Lazić i Dijana Radović.

Sednici nisu prisustvovali zamenici odsutnih članova Odbora Pavle Grbović, Radomir Lazović, Nebojša Novaković i Milica Marušić Jablanović.

Sednici su prisustvovali i predstavnici Ministarstva unutrašnje i spoljne trgovine Jasmina Roskić, načelnik odeljenja, kao i predstavnici Ministarstva poljoprivrede, šumarstva i vodoprivrede, Milica Neđić, v.d. pomoćnika ministra za pravne i normativne poslove, Sanja Sladić, Odeljenje za normativne poslove i harmonizaciju propisa, Ljiljana Sović, šef Odseka za šumarsku politiku i realizaciju mera na unapređenju šumarstva, Uprava za šume, Jelena Sekulić iz Odeljenja za sredstva za zaštitu i ishranu bilja i Milanka Davidović, šef Odseka za evropske integracije. Ispred Ministarstva finansija bile su prisutne Dušica Stojanović, Sektor za fiskalni sistem i Sonja Nikolić, Odeljenje za akcize, duvan i fiskalne kase, Sektor za fiskalni sistem, a naknadno je pristupio i Zoran Gašić, direktor Uprave za igre na sreću. Kao predstavnici Ministarstva rudarstva i energetike bili su prisutni Rade Mrdak, savetnik u ministarstvu, Neda Mijatović i Olivera Gudžulić, Sektor za elektroenergetiku.

Na predlog predsednika Odbora za izmenu i dopunu predloženog Dnevnog reda, Odbor je jednoglasno utvrdio sledeći

**Dnevni red:**

* Usvajanje zapisnika Šeste i Sedme sednice Odbora;

1. Razmatranje Predloga zakona o izvozu i uvozu robe dvostruke namene, koji je podnela Vlada (broj 011-2315/24 od 4. oktobra 2024. godine), u načelu;
2. Razmatranje Predloga zakona o izmenama i dopunama Zakona o reproduktivnom materijalu šumskog drveća, koji je podnela Vlada (broj 011-2377/24 od 11. oktobra 2024. godine), u načelu;
3. Razmatranje Predloga zakona o izmenama i dopuni Zakona o priznavanju sorti poljoprivrednog bilja, koji je podnela Vlada (broj 011-2378/24 od 11. oktobra 2024. godine), u načelu;
4. Razmatranje Predloga zakona o izmenama i dopuni Zakona o porezu na dodatu vrednost, koji je podnela Vlada (broj 011-2571/24 od 4. novembra 2024. godine), u načelu;
5. Razmatranje Predloga zakona o izmenama i dopunama Zakona o akcizama, koji je podnela Vlada (broj 011-2646/24 od 8. novembra 2024. godine), u načelu;
6. Razmatranje Predloga zakona o izmenama i dopunama Zakona o igrama na sreću, koji je podnela Vlada (broj 011-2674/24 od 8. novembra 2024. godine), u načelu
7. Razmatranje Predloga zakona o uslugama, koji je podnela Vlada (broj 011-2662/24 od 8. novembra 2024. godine), u načelu;
8. Razmatranje Predloga zakona o izmenama i dopunama Zakona o energetici, koji je podnela Vlada (broj 011-2669/24 od 8. novembra 2024. godine), u načelu;
9. Određivanje člana i zamenika člana Radne grupe za izmenu Poslovnika Konferencije parlamentarnih odbora za evropske integracije/poslove zemalja učesnica Pocesa stabilizacije i pridruživanja Jugoistočne Evrope (KOSAP);
10. Razno.

Pre prelaska na prvu tačku dnevnog reda, Odbor je većinom glasova (10 za, 1 nije glasao) usvojio zapisnik sa Šeste sednice, a jednoglasno je usvojio zapisnik sa Sedme sednice Odbora.

**Prva tačka dnevnog reda -** Razmatranje Predloga zakona o izvozu i uvozu robe dvostruke namene, koji je podnela Vlada, u načelu

Jasmina Roskić, predstavnica Ministarstva spoljne i unutrašnje trgovine je predstavila Predlog zakona o izvozu i uvozu robe dvostruke namene, te navela da je reč o predlogu zakona kojim se, u potpunosti, usklađuju njegove odredbe sa Regulativom Evropske unije broj 821 iz 2021. godine. Prednost tog zakona jeste, kako je iznela, mogućnost izdavanja tzv. globalne dozvole sa rokom važenja do tri godine i dozvole za velike investicione projekte sa rokom važenja do četiri godine.

Odbor je jednoglasno prihvatio Predlog zakona o izvozu i uvozu robe dvostruke namene koji je podnela Vlada, u načelu.

**Druga tačka dnevnog reda -** Razmatranje Predloga zakona o izmenama i dopunama Zakona o reproduktivnom materijalu šumskog drveća, koji je podnela Vlada, u načelu

Milica Neđić, predstavnica Ministarstva poljoprivrede, šumarstva i vodoprivrede, je predstavila Predlog zakona o izmenama i dopunama Zakona o reproduktivnom materijalu šumskog drveća i iznela da je zakon deo Merila 1 za otvaranje pregovora u Poglavlju 12 (*Sigurnost hrane, veterinarska i fitosanitarna politika*). Usvajanje ovog zakona je, kako je istakla, korak napred ka ispunjavanju Merila 1 i uslova za otvaranje pregovora za Klaster 5 (*Resursi, poljoprivreda i kohezija*). Kako je objasnila, imajući u vidu da su sva ostala poglavlja iz ovog Klastera već ili ispunila merila za otvaranje ili se radi na njima ili na merilima za zatvaranje, usvajanje zakona i zakonodavnog okvira za preostalo Poglavlje 12 je jedan od prioriteta, zbog procesa pregovora i zbog procesa formiranja zakonodavnog okvira koji će biti usaglašen sa propisima Evropske unije i omogućiti nesmetanu trgovinu sa Evropskom unijom i pristupanje jedinstvenom tržištu Evropske unije. Istakla je da se, izmenom i dopunom ovog zakona, vrši usklađivanje sa Direktivom Saveta 1999/105/EZ od 22. decembra 1999. godine o stavljanju u promet šumskog, reproduktivnog materijala i dopunjuju se određeni pojmovi, sve sa ciljem potpune usklađenosti sa navedenom Direktivom. Upravo sa aspekta te usklađenosti, kako je navela, najznačajnije novine jesu to što se, pored kvalifikovanog i testiranog, omogućava uvoz i selekcionisanog reproduktivnog materijala koji potiče iz regiona sličnih ekoloških osobina koji ima region u kome će se uveženi materijal sejati ili saditi. Dodala je i da je novina to što poslove stručnog rukovođenja proizvodnjom šumskog, reproduktivnog materijala i doradom mogu da vrše svi diplomirani inženjeri šumarstva koji su, tokom studija, izučavali oblast proizvodnje šumskog, reproduktivnog materijala i ukida se obaveza polaganja stručnog ispita, te omogućava zapošljavanje van radnog odnosa.

Na pitanje narodne poslanice T. Perić Diligenski, a koja je ovaj Predlog zakona pohvalila, da li je ovaj zakon donet dve godine pre 2026. godine kao roka predviđenog u skladu sa Nacionalni program za usvajanje pravnih tekovina Evropske unije (u daljem tekstu : NPAA), predstavnica Ministarstva poljoprivrede, šumarstva i vodoprivrede je odgovorila da, kada je donet osnovni tekst ovog zakona još 2004. godine, on je već, u priličnoj meri bio usklađen sa pomenutom Direktivom iz 1999. godine. Usled toga, tokom rada na pripremi Predloga zakona, kako je objasnila, zaključeno je da nije potrebno donositi nov zakon, već samo pripremiti Izmene i dopune postojećeg zakona.

Odbor je jednoglasno prihvatio Predlog zakona o izmenama i dopunama Zakona o reproduktivnom materijalu šumskog drveća koji je podnela Vlada, u načelu.

**Treća tačka dnevnog reda -** Razmatranje Predloga zakona o izmenama i dopuni Zakona o priznavanju sorti poljoprivrednog bilja, koji je podnela Vlada, u načelu

M. Neđić je predstavila Predlog zakona o izmenama i dopuni Zakona o priznavanju sorti poljoprivrednog bilja, te ukazala da se ovim izmenama i dopunom vrši usklađivanje sa Direktivom Saveta broj 2002/53/EZ od 13. juna 2002. godine o zajedničkom katalogu sorti poljoprivrednih biljnih vrsta i Direktivom Saveta 2002/55/EZ od 13. juna 2002. godine o plasiranju na tržište povrtarskog semena, i to na način da danom pristupanja Srbije u Evropsku uniju sve sorte poljoprivrednog bilja koje su upisane u zajednički katalog Evropske unije ili sortnu listu u jednoj od država članica Evropske unije smatraće se, istovremeno, da su upisane i u registar sorti poljoprivrednog bilja Republike Srbije sa pravom proizvodnje, prijave za stručni nadzor, uvoza i stavljanja u promet na teritoriji Republike Srbije. Dalje je navela i da se propisuje obaveza obaveštavanja nadležnih tela država članica Evropske unije, kao i Komisije Evropske unije o svim promenama u registru sorti poljoprivrednog bilja Republike Srbije, kao što se uređuju i pitanja u vezi sa statusom zahteva za priznavanje sorti u Republici Srbiji koje podnose pravna i fizička lica sa sedištem ili prebivalištem u Evropskoj uniji ili njenoj državi članici i status održavaoca sorte koji se priznaje pravnim ili fizičkim licima registrovanim kod nadležnog tela u državi članici Evropske unije. Dodala je da će domaća fizička i pravna lica moći da podnose zahtev za priznavanje sorte na teritoriji bilo koje članice Evropske unije, a što će rezultirati upisom u zajednički katalog Evropske unije, dok se za sorte poljoprivrednog bilja koje su već priznate u Republici Srbiji očekuje da budu priznate i u članicama Evropske unije, a imajući u vidu da su naše procedure usklađene sa procedurama Evropske unije.

T. Perić Diligenski je postavila pitanje koja je to veza sa NPAA, imajući u vidu da se u izjavi usklađenosti navodi da ta veza postoji, te istakla da smatra da ne bi trebalo da bude navedeno, kao što jeste, da roka usklađenosti sa propisima Evropske unije nema.

Predstavnica Ministarstva poljoprivrede, šumarstva i vodoprivrede je odgovorila da je u samom tekstu Zakona navedeno da se primenjuje od 1. januara 2025. godine, dok je, konkretno, za član koji je predmet izmene propisana odložena primena do pristupanja Republike Srbije Evropskoj uniji, kao i da NPAA 2024. – 2027. predviđa usvajanje ovog propisa.

Odbor je jednoglasno prihvatio Predlog zakona o izmenama i dopuni Zakona o priznavanju sorti poljoprivrednog bilja, koji je podnela Vlada, u načelu.

**Četvrta tačka dnevnog reda -** Razmatranje Predloga zakona o izmenama i dopuni Zakona o porezu na dodatu vrednost, koji je podnela Vlada, u načelu;

Dušica Stojanović, predstavnica Ministarstva finansija je predstavila Predlog zakona o izmenama i dopuni Zakona o porezu na dodatu vrednost i istakla da se navedeni Zakon usklađuje sa Direktivom Saveta broj 112 iz 2006. godine, te da se, u cilju daljeg usaglašavanja sa propisima Evropske unije, predlaže mogućnost optiranja za oporezivanje porezom na dodatu vrednost (u daljem tekstu : PDV). Kako je objasnila, do toga dolazi radi smanjenja troškova obveznika PDV-a u određenim slučajevima kod prenosa celokupne ili dela imovine drugom obvezniku PDV-a, a kada su, u skladu sa Zakonom o PDV-u, ispunjeni uslovi za neoporezivanje PDV-om zbog toga što se smatra da nije izvršen promet dobara i usluga koje čine imovinu, odnosno, deo imovine koja se prenosi. Naime, kako je navela, u tim slučajevima bi moglo doći do potrebe oporezivanja porezom na prenos apsolutnih prava ili porezom na poklon, čime bi se uzrokovali troškovi obveznika, a optiranjem za oporezivanjem PDV-om u tim slučajevima sticalac ima pravo na odbitak prethodnog poreza. Dalje je istakla da, kada je reč o uvozu dobara kod kojih se u carinsku vrednost uračunavaju i vrednost odgovarajućih usluga, kao npr. za korišćenje softvera, predlaže se da osnovicu za promet usluga čini razlika između ukupnog iznosa naknade za taj promet i iznosa naknade uračunate u carinsku vrednost dobra koje se uvozi.

T. Perić Diligenski je je istakla da u Izjavi o usklađenosti nisu dovoljno precizirani rokovi za potpuno usklađivanje ovog Predloga zakona sa propisima Evropske unije.

Odbor je jednoglasno prihvatio Predlog zakona o izmenama i dopuni Zakona o porezu na dodatu vrednost, koji je podnela Vlada, u načelu.

**Peta tačka dnevnog reda -** Razmatranje Predloga zakona o izmenama i dopunama Zakona o akcizama, koji je podnela Vlada, u načelu

Sonja Nikolić, predstavnica Ministarstva finansija je predstavila Predlog zakona o izmenama i dopunama Zakona o akcizama, te istakla da se, ovim Predlogom, vrši dalje usklađivanje sa Direktivom koja se tiče duvanskih proizvoda u smislu povećanja minimalne akcize na cigarete i u skladu sa Direktivom kojom se reguliše kretanje i praćenje duvanskih proizvoda u smislu utvrđivanja i praćenja duvanskih proizvoda od samog procesa proizvodnje do krajnjeg potrošača. Dalje je navela da se usklađivanje vrši i sa Energetskom direktivom gde se usklađivanje vrši uvođenjem akcize na komprimovani prirodni gas za krajnju potrošnju za pogon motornih vozila, a gde je propisan prelazni period jer se navedeno primenjuje od 1. januara 2026. godine.

Kako se niko od poslanika nije javio za reč, Odbor je jednoglasno prihvatio Predlog zakona o izmenama i dopunama Zakona o akcizama, koji je podnela Vlada, u načelu.

**Šesta tačka dnevnog reda -** Razmatranje Predloga zakona o izmenama i dopunama Zakona o igrama na sreću, koji je podnela Vlada, u načelu

Zoran Gašić, direktor Uprave za igre na sreću je predstavio Predlog zakona o izmenama i dopunama Zakona o igrama na sreću, te ukazao da je taj Zakon, već prilikom donošenja, bio usklađen u velikoj meri, a sada je dodatno usklađen sa propisom po kojem svaki igrač može sam, na svoj zahtev, da se samoograniči, odnosno, da limitira svoj trošak u igrama na sreću ili da se isključi iz igara na sreću kada to odluči. Dodao je da, na taj način, igrač sam može da izvrši kontrolu svog budžeta. Dalje je naveo da se usklađivanje odnosi i na pitanje identifikacije prilikom online registracije, čime se utvrđuje starosna granica igrača i sprečava i sama mogućnost registracije maloletnih lica u igrama na sreću.

Đ. Stanković, član Odbora, je postavio pitanje oglašavanja, kao i broja kladionica koje se nalaze u blizini škola, odnosno samog tumačenja zakonskog određivanja razdaljine koja bi morala da postoji između školske ustanove i objekata u kojima je dozvoljeno učestvovati u igrama na sreću.

Direktor Uprave za igre na sreću je odgovorio da je Zakon o oglašavanju u nadležnosti Ministarstva za spoljnu i unutrašnju trgovinu, kao i da se na njegovoj modifikciji već uveliko radi.

Odbor je većinom glasova (12 za, 1 uzdržan) prihvatio Predlog zakona o izmenama i dopunama Zakona o igrama na sreću, koji je podnela Vlada, u načelu.

**Sedma tačka dnevnog reda -** Razmatranje Predloga zakona o uslugama, koji je podnela Vlada, u načelu

J. Roskić, predstavnica Ministarstva spoljne i unutrašnje trgovine je predstavila Predlog zakona o uslugama i navela da je reč o usklađivanju sa Direktivom iz 2006. godine, a osnovni cilj donošenja ovog Zakona jeste obaveza koju je Republika Srbija preuzela Sporazumom o stabilizaciji i pridruživanju u smislu ukidanja nacionalnih barijera za korišćenje slobode poslovnog nastanjivanja i slobode prekograničnog pružanja usluga. Dodala je i da ovaj Zakon ima za cilj ukidanje uslova za obavljanje određenih uslužnih delatnosti, odnosno, uslova za dobijanje saglasnosti za pružanje određenih usluga kojima se u nacionalnom pravu neopravdano ograničavaju slobode poslovnog nastanjivanja i prekograničnog pružanja usluga.

Odbor je većinom glasova (11 za, 1 nije glasao) prihvatio Predlog zakona o uslugama, koji je podnela Vlada, u načelu.

**Osma tačka dnevnog reda -** Razmatranje Predloga zakona o izmenama i dopunama Zakona o energetici, koji je podnela Vlada, u načelu

Rade Mrdak, predstavnik Ministarstva rudarstva i energetike je predstavio Predlog zakona o izmenama i dopunama Zakona o energetici i izneo da će, predloženim izmenama i dopunama, Republika Srbija u svoje zakonodavstvo preneti relevantnu pravnu tekovinu Evropske unije u oblasti energetike i to propise iz Trećeg i Četvrtog energetskog paketa. Kako je objasnio, iz Trećeg energetskog paketa se implementiraju odredbe : Uredbe Evropske unije 2017/1485 o uspostavljanju smernica za rad sistema za prenos električne energije, Uredba Evropske unije 2016/1719 o uspostavljanju smernica za dugoročnu raspodelu kapaciteta, Uredba Evropske unije 2017/2195 o uspostavljanju smernica za električnu energiju balansiranja, Uredba Evropske unije 2017/2196 o uspostavljanju mrežnih pravila za poremećeni rad i ponovno uspostavljanje elektroenergetskih sistema i Uredba Evropske unije 2015/1222 kojom se uspostavljaju smernice za raspodelu kapaciteta i upravljanje zagušenjima. Nakon toga, kako je naveo, usledilo bi prenošenje propisa iz Četvrtog energetskog paketa, a to su: Uredba Evropske unije 2019/941 o pripravnosti na rizike u sektoru električne energije i stavljanju van snage Direktive Evropske unije 2005/89/EZ, direktive EU 2019/944 o zajedničkim pravilima za unutršnje tržište električne energije i izmeni Direktive 2012/27/EU, zatim, Uredbe Evropske unije 2019/942 o osnivanju agencije Evropske unije za saradnju energetskih regulatora, kao i uredbe Evropske unije 2019/943 o unutrašnjem tržištu električne energije. Istakao je da će propisi iz Trećeg paketa biti transponovani kroz podzakonske akte Vlade pri čemu je delimično preneta Uredba Evropske unije 2015/1222, dok su iz Četvrtog paketa u potpunosti transponovane Uredbe Evropske unije 2019/942 i 219/943, a ostale delimično ali su u velikoj meri transponovane u zakon. Ukazao je na značaj ovog zakona sa aspekta evrointegracija jer će se time harmonizovati naše tržište električne energije sa istovetnim tržištima u Evropskoj uniji i omogućiti spajanje našeg tržišta sa tržištem električne energije u Evropskoj uniji.

Odbor je većinom glasova (11 za, 1 nije glasao) prihvatio Predlog zakona o izmenama i dopunama Zakona o energetici, koji je podnela Vlada, u načelu.

**Deveta tačka dnevnog reda** - Određivanje člana i zamenika člana Radne grupe za izmenu Poslovnika Konferencije parlamentarnih odbora za evropske integracije/poslove zemalja učesnica Procesa stabilizacije i pridruživanja Jugoistočne Evrope (KOSAP)

Predsednica Odbora je istakla da je uspešno održan 20. sastanak KOSAP-a u Beogradu i zahvalila se svima koji su učestovali u pripremi i samom održavanju sastanka, te ukazala da se uspešnost održanog sastanka posebno ogleda u tome što je, posle dužeg vremena, usvojena i zajednička izjava. Na tom sastanku je postignuta saglasnost o formiranju Radne grupe za izmenu Poslovnika KOSAP-a, usled čega je neophodno da svaka delegacija odredi jednog člana i jednog zamenika člana te Radne grupe.

Kako je navela, posle obavljenih konstultacija sa predsednicom Narodne skupštine, predloženo je da član bude predsednica Odbora za evropske integracije Elvira Kovač, a zamenik člana dr Ana Jakovljević, član Odbora za evropske integracije.

Odbor je jednoglasno odlučio da član Radne grupe za izmenu Poslovnika Konferencije parlamentarnih odbora za evropske integracije/poslove zemalja učesnica Procesa stabilizacije i pridruživanja Jugoistočne Evrope (KOSAP) bude Elvira Kovač, a zamenik člana dr Ana Jakovljević.

**Tačka razno** - Povodom tačke razno predsednica Odbora je istakla da su članovi Odbora već mejlom obavešteni da će u petak, 22. novembra 2024. godine u 11 časova biti održana posebna sednica na kojoj će biti predstavljen Izveštaj Evropske komisije, a koji će predstaviti ambasador i šef delegacije Evropske unije Emanuele Žiofre, a prisutna će biti i ministarka za evropske integracije Tanja Miščević.

Sednica je završena u 13.24 časova.

SEKRETAR ODBORA PREDSEDNIK ODBORA

Marija Vučićević Kovács Elvira

(Elvira Kovač)